Landkreis Göppingen

Der **Landgraes Gebbenga** isch a Landgraes en Bada-Wirddabärg. Är ghaerd zo dor Regio Sduagord em Regirongsbezirk Sduagord.

Em Norda grenzd-or an dor Rems-Murr-Graes ond dor Osdalbgraes, em Osda an dor Landgraes Håedna. Em Siida grenzd-or an dor Alb-Donau-Graes, em Siidwäsda a monzichs Sdiggle an dor Landgraes Reidleng ond em Wäsda an dor Landgraes Essleng.

## Geografische Sacha

Dor Landgraes Gebbenga leid am Fuas vo dor Schwäbischa Alb. Haobdfluss isch d Fils, dui må middla durch dor Landgraes nach Wäsda laofd, ond en Blocheng (Landgraes Essleng) en dor Näggor naegåd. Landschaflich schee isch-s Middenandor vo Filsdaal (en dor Midde), Albdraof (em Sida) ond Schurwald (em Norda). Zendraal liged em Graes d sogenannde "Drei Kaiserberge" Sdaofa, Sduifa ond Rächbärg, dia må-mor vo weidhär aus-m middlora Wirddabärg säa kã.

## Vorkehr

 

An dor Fils endlang ganged d Bundessdrås B 10 Sduagord - Ulm ond d Eisabãsdregge Sduagord - Ulm. An dära Sdregge leid ao dor deidschlandweid bekannde Eisabã-Albaufsdiig "Geislinger Steige", d aersda en Deidschland bauda Gebirgsbã. Em sidlicha Dåel vom Graes vorlaofd d Audobã A 8, äbafalls mid irem Albaufsdiig.  

Därzeid laofed zwåe Jårhondordbaumasnãma en Sacha Vorkehr, båede was dor Albaufsdiig ãgåd: Em Bereich vom obora Filsdaal bei Wiisasdåeg ond ibor d ganza Alb wägg bis Ulm wird an dor Nuibausdregge Sduagord-Ulm vo "Sduagord 21" baud. On graosor Dãel vo dära Sdregge leid em Graesgebiid ond isch vo dor Audobã A 8 ibor a langa Sdregge vo fasd 30 km aus guad zomm säa. No en dor Blanong isch s Gleiche fir d Audobã. Ao då soll dor Albaufsdiig en graose ond lange Tunäll vorlegd wärda. Em Vorbereich vo dor Alb, bei Ãechlbärg ond Gruibenga isch dees Projäkt scho ferdichgsdelld. 

## Aus dor Gschiichd
Uff-m Gebiid vom Landgraes Gebbenga leid d Sdammburg vom Kaisorgschläachd vo de "Staufer", dor "Hohenstaufen". Ǎnna 1079 hådd Heinrich IV. (dåmåls no deidschor Keenich, sbädor deidschor Kaisor) emm Staufer Friedrich I. (dor Barbarossa) s Herzogtum Schwaba als Leha gäa. D wichdigsde Staufer send dor Friedrich I., dor Heinrich VI. ond dor Friedrich II. gwäa, älles Kaisor. 

Nåch-m Aussdärba vo de Staufer isch Gẽged vo Gebbenga zom graesda Dåel an d Wirddabärgor komma, dor andore Dåel, haobdsächlich omm Geislenga romm, hådd d Freia Reichssdadd Ulm ondor ihr Herrschafd griagd. Midd-m "Reichsdeputationshauptschluss" isch midd Ulm ao s ganze Geislengor Gebiid ans nuie Keenigreich Wirddabärg komma. 1938 send s Oboramd Gebbenga ond s Oboramd Geislenga zomm Graes Gebbenga zsẽmagschlossa wårda. Dådorbei isch-s bis haed bliiba. 

## Sdedd ond Gmaendena
Zomm Landgraes Gebbenga ghaered nae Sdedd ond naenazwanzich Gmaendena.

## Literatur
* *Das Land Baden-Württemberg* – Amtliche Beschreibung nach Kreisen und Gemeinden (in acht Bänden); Hrsg. von der Landesarchivdirektion Baden-Württemberg; Band III: Regierungsbezirk Stuttgart – Regionalverband Mittlerer Neckar, Stuttgart 1978, ISBN 3-17-004758-2.
* Reinhard Wolf, Ulrike Kreh (Hrsg.): *Die Naturschutzgebiete im Regierungsbezirk Stuttgart*. Thorbecke, Ostfildern 2007, ISBN 978-3-7995-5176-2.
**Göppingen und Landkreis Göppingen*. Damals & Heute Chronik-Verlag, Pforzheim, 2009. ISBN 978-3-929462-81-4
* Lutz Reichardt: *Ortsnamenbuch des Kreises Göppingen*. W.Kohlhammer, Stuttgart 1989 (Veröffentlichungen der Kommission für geschichtliche Landeskunde in Baden-Württemberg, Reihe B: Forschungen 112)

## Weblink

* [//www.landkreis-goeppingen.de/ Offizielli Internetsyte vùm Landchrais]

## Fueßnote